Oleg Jukov. Oleg Yevgenyevich Jukov (1973-yil 11-oktyabr, Ivanovo, SSSR – 2002-yil 9-fevral, Ivanovo) – rossiyalik qoʻshiqchi, rep-ijrochisi. „Diskoteka Avariya“ guruhi aʼzosi sifatida tanilgan. Hayoti. Oleg 1973-yil 11-oktyabrda Ivanovo shahrida tugʻilgan. Jukov 1988-yilda qoʻgʻirchoq teatrida ishladi va spektakllarning qahramonlariga ovoz berdi. 1989-yilda Ivanovo energetika institutiga oʻqishga kirdi; ammo 3-bosqichgacha oʻqishni tashlab, armiyaga ketdi. 1991-yildan boshlab 1990-yilda vatandoshlari Nikolay Timofeyev va Aleksey Rijov tomonidan tashkil etilgan „Diskoteka Avariya“ guruhida chiqish qila boshladi. Guruh yaratilganligining dastlabki bosqichida u jamoaning yetakchisi edi. Radio va „Diskoteka Avariya“ guruhining kompozitsiyalari uchun musiqiy reklamalarning katta qismi uning oʻzi tomonidan ijro etilgan. Vafoti. Jukov hech qachon sogʻligʻidan shikoyat qilmagan, ammo 2001-yilning yozida u toʻsatdan oʻzini yomon his qildi va kuchli bosh ogʻrigʻidan shikoyat qila boshladi. Tallinda gastrol paytida Oleg kutilmaganda hushidan ketdi. Oʻsha yilning 10-avgustida qoʻshiqchi tekshiruvdan oʻtdi, unga miya saratoni tashxisi qoʻyildi. Kasallik zoʻrayib bordi, qoʻshiqchi tez charchab qoldi, oʻshandan soʻng guruhning yangi ishlanmalarida qatnashmadi va ziyofatlarni erta tark etdi. 2001-yil 3-sentyabrda Burdenko nomidagi Moskva neyroxirurgiya ilmiy-tadqiqot institutida operatsiya qilindi. Davolanishdan soʻng Jukov yana guruh bilan chiqish qildi, lekin bu uzoq davom etmadi. Noyabrda Jukov yana oʻzini yomon his qildi. Guruhning u ishtirok etgan soʻnggi klipi uning tugʻilgan kunida suratga olingan „Na ostrie ataki“ videosi boʻldi. Bu vaqtga kelib Olegning oyoqda turishi ogʻirlashib qolgan edi. Olegning ahvoli ikkinchi marta yomonlashgandan soʻng Ivanovodagi onkologiya dispanseriga yotdi. 2002-yil 9-fevralda miya saratoni bilan uzoq kurashdan soʻng Oleg Jukov 28 yoshida Ivanovodagi kvartirasida vafot etdi.